Shiga
Myen dap bai htu gasat ai majaw KIA shara langai hting nut kau ra
- Post 09 August 2012
- Last Updated on 09 August 2012
- By KNG
- Hits: 740
Myen asuya dap ni bai htu gasat wa ai majaw Lu Htawn KIA dap hpe August praw 7, bat Lahkawng Ya shani hting nut kau ya ai lam, KIA shawnglam shiga lawk tsun ai.
Ndai dap gaw Sadung ginra Myitkyina-Kambaiti hpaga lam hka rum makau kaw daju nna, KIA Dapba 5 npu Dapdung 3 a shara re. Ndai dap de Myen dap ni laknak kaba n-gun ni hte maja htim gasat wa ai majaw, hting nut kau ra ai re lam chye lu ai.
Majan matut manoi byin nga ai hte, mani mung Dabak Hka nam maga de asuya hpyen hpung ni htim gasat ai kaw, KIA hkam da ai bawm kabye kapaw la ai hte, kade si hkala hkrum ai gaw n chye ai lam, seng ang ai KIA hpyendu ni KNG Jinghpaw Shiga Dap de tsun ai.
Jinghpaw mungdaw de Mungkan Wunpawng Hpung (UN) a Myen mung hte seng ai, laksan shinggyim ahkaw ahkang dat kasa, Slg. Tomas Ojea Quintana sa kawan yu ai hpang kaw na, Myen asuya hpyen hpung ni grau law jat wa ai ngu mu mada ai lam, Laiza ginjaw KIA hpyendu langai tsun ai.
“Shi wa mat ai hte, majan bai hpang ai ngu mai tsun ai. Mali, manga ya daram kawn bai gasat hkat wa ai re. Anhte hpe gasat shamyit kau na, shawnglam ginra ni de matsun da sam ai,” nga shi tsun ai.
August shata praw 5 ya jahpawt hkying 9 daram hta KIA Dapba 5 ginra Mungmu hte Nawng Nang lapran kaw, Myen asuya hpyendap Hk.M.Y 320 hpe KIA hpyenla ni bawm hte hkap kapaw gasat ai kaw, Myen hpyenla 6 si nna, 12 hkala hkrum ai lam, shawnglam na KIA hpyenla ni tsun ai.
“Anhte maga na hkala ai n nga ai, anhte gaw kaduk kaw shara la da na gap ai majaw, anhte hpe n hkra ai. Shanhte gaw, nam lam hku hkawm sa wa ai majaw, hkra ai,” nga shawnglam na hpyenla langai tsun ai.
Bai nna, KIA Dapdung 11 maga de, Mugawng-Namti hte Myitkyina lam hku nna, Myen asuya hpyen hpung n-gun 200 jan gaw, hpyen mawdaw 12 hte August shata praw 4 ya shana, bai du jat wa ai lam, KIA ginjaw salang ni tsun ai.
Nang Mau daju Myen asuya hpyendap Hk.M.Y 383 na hpyen n-gun 40 jan hpe mung, Nalung npu na hpyendap de August praw 5 ya shani n-gun jat bang tawn ai lam chye lu ai.
Myitkyina-Manmaw lam lapran Dawhpumyang maga de mung, Myen asuya hpyendap hkan hpyen n-gun 1,000 jan jahkrat da sai hte, ya ten htim gasat nga ai shara ni gaw, Dawhpumyang, Loi Mawk, Nalung, Manmaw, Ting Chyang, Bum Sau hte Mung Lai Hka lawu maga shara hkan re lam, Laiza daju KIA salang ni tsun ai.
Ya ten hta, KIA dap nga ai shara hkan Myen asuya hpyendap kawn lanak n-gun, masha n-gun hte lusha ni shani shagu jat bang nga ai hte, shana ten sha, lagu lagyim rai nna, n-gun jat bang nga ai re majaw, KIO maga na mung sadi maja let sin yu nga ai lam chye lu ai.
knc_Latn kac_Latn nno_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn